Staðfest að einhliða ákvörðun vinnuveitanda um orlofstöku á uppsagnarfresti var ólögmæt Landsréttur staðfesti á dögunum dóm héraðsdóms um að vinnuveitanda hafi verið óheimilt að ákveða einhliða að hluti uppsagnarfrests starfsmanns félli undir orlofstöku starfsmannsins . Forsaga málsins er sú að einstaklingur sagði upp starfi sínu með umsömdum sex mánaða uppsagnarfresti . Skömmu síðar tilkynnti fyrirtækið að það afþakkaði vinnuframlag starfsmannsins á uppsagnarfresti . Við lok uppsagnarfrest fékk starfsmaðurinn uppgjör en fékk ekki greitt 30 daga áunnið ótekið orlof sitt frá fyrra orlofsári . Vinnuveitandinn hafði með einhliða ákvörðun sinni fellt það orlof inn í uppsagnarfrest . Rétturinn vísaði m.a. í ákvæði orlofslaga um skyldu til samráðs vinnuveitanda og starfsmanns um töku orlofs en slíkt samráð átti sér ekki stað en hafði verið venja á vinnustaðnum . Var vinnuveitandanum gert að greiða þessum fyrrum starfsmanni orlofsdagana auk vaxta og málskostnaðar .